**ORDIN Nr. 1.095**

**din 2 iulie 2007**

**pentru aprobarea Normativului privind stabilirea indicilor de calitate a aerului în vederea facilitării informării publicului**

**Publicat în: Monitorul Oficial Nr. 513 din 31 iulie 2007**

În temeiul prevederilor art. 9 lit. d) din Hotărârea Guvernului nr. 586/2004 privind înfiinţarea şi organizarea Sistemului naţional de evaluare şi gestionare integrată a calităţii aerului,

în baza prevederilor art. 5 alin. (7) din Hotărârea Guvernului nr. 368/2007 privind organizarea şi funcţionarea Ministerului Mediului şi Dezvoltării Durabile,

**Art. 1** - Se aprobă Normativul privind stabilirea indicilor de calitate a aerului în vederea facilitării informării publicului, prevăzut în anexa care face parte integrantă din prezentul ordin.

**Art. 2** - (1) Prevederile normativului prevăzut la art. 1 se aplică pentru interpretarea datelor privind calitatea aerului, furnizate de staţiile automate din cadrul reţelei naţionale de monitorizare a calităţii aerului, în vederea facilitării informării publicului.

(2) Planurile/planurile integrate şi/sau programele/programele integrate de gestionare a calităţii aerului nu se iniţiază pe baza indicilor de calitate a aerului.

**Art. 3** - Agenţia Naţională pentru Protecţia Mediului şi agenţiile judeţene pentru protecţia mediului asigură aducerea la îndeplinire a prevederilor prezentului ordin.

**Art. 4** - Prezentul ordin se publică în Monitorul Oficial al României, Partea I, şi intră în vigoare la data de 1 ianuarie 2008.

p. Ministrul mediului şi dezvoltării durabile,

**Silviu Stoica,**

secretar de stat

**Anexă**

**NORMATIV**

**privind stabilirea indicilor de calitate a aerului în vederea facilitării informării publicului**

**Art. 1** - Prezentul normativ are ca obiectiv interpretarea datelor privind calitatea aerului, furnizate de staţiile automate din cadrul reţelei naţionale de monitorizare a calităţii aerului, în vederea facilitării informării publicului.

**Art. 2** - În sensul prezentului normativ, termenii şi expresiile de mai jos au următoarele semnificaţii:

a) *indice specific de calitate a aerului,* denumit în continuare *indice specific*, reprezintă un sistem de codificare a concentraţiilor înregistrate pentru fiecare dintre următorii poluanţi monitorizaţi:

1. dioxid de sulf (SO2);

2. dioxid de azot (NO2);

3. ozon (O3);

4. monoxid de carbon (CO);

5. pulberi în suspensie (PM10);

b) *indice general de calitate a aerului,* denumit în continuare *indice general*, reprezintă un instrument de comunicare către public, ce permite descrierea periodică sub o formă simplă a informaţiilor privind starea globală a calităţii aerului în aria de reprezentativitate a fiecărei staţii automate de monitorizare a calităţii aerului.

**Art. 3** - (1) Indicele general se stabileşte pentru fiecare dintre staţiile automate din cadrul reţelei naţionale de monitorizare a calităţii aerului, ca fiind cel mai mare dintre indicii specifici corespunzători poluanţilor monitorizaţi.

(2) Pentru a se putea calcula indicele general trebuie să fie disponibili cel puţin 3 indici specifici corespunzători poluanţilor monitorizaţi.

**Art. 4** - (1) Indicii generali şi indicii specifici sunt reprezentaţi prin numere întregi cuprinse între 1 şi 6.

(2) Sistemul calificativelor şi codul culorilor asociate celor şase valori ale indicilor generali şi ale indicilor specifici sunt prevăzute în anexa nr. 1.

**Art. 5** - Indicii specifici corespunzători următorilor poluanţi sunt stabiliţi după cum urmează:

a) pentru dioxidul de sulf, în conformitate cu prevederile anexei nr. 2;

b) pentru dioxidul de azot, în conformitate cu prevederile anexei nr. 3;

c) pentru ozon, în conformitate cu prevederile anexei nr. 4;

d) pentru monoxidul de carbon, în conformitate cu prevederile anexei nr. 5;

e) pentru pulberile în suspensie, în conformitate cu prevederile anexei nr. 6.

**Art. 6** - Monitorizarea poluanţilor luaţi în calcul pentru stabilirea indicilor specifici este efectuată conform prevederilor Ordinului ministrului apelor şi protecţiei mediului nr. 592/2002 pentru aprobarea Normativului privind stabilirea valorilor limită, a valorilor de prag şi a criteriilor şi metodelor de evaluare a dioxidului de sulf, dioxidului de azot şi oxizilor de azot, pulberilor în suspensie (PM10 şi PM2,5), plumbului, benzenului, monoxidului de carbon şi ozonului în aerul înconjurător.

**Art. 7** - Informaţiile privind indicii specifici, stabiliţi pentru aria de reprezentativitate a staţiei automate de monitorizare a calităţii aerului, sunt prezentate publicului prin afişarea pe pagina de internet www.calitateaer.ro.

**Art. 8** - Informaţiile privind indicele general, stabilit pentru aria de reprezentativitate a staţiei automate de monitorizare a calităţii aerului, sunt prezentate publicului prin afişarea orară pe panourile exterioare şi panourile interioare de informare a publicului cu date privind calitatea aerului, precum şi pe pagina de internet www.calitateaer.ro.

**Art. 9** - Anexele nr. 1 - 6 fac parte integrantă din prezentul normativ.

**Anexa Nr. 1**

*la normativ*

|  |  |  |  |
| --- | --- | --- | --- |
| **Sistemul calificativelor şi codul culorilor asociate celor şase valori ale indicilor generali şi ale indicilor specifici** | | | |
|  | | | |
| Indice general/ Indice specific | Calificativ | Culoare | |
| 1 | Excelent | Verde | - cian 100% |
|  |  |  | - magenta 15% |
|  |  |  | - yellow 100% |
|  |  |  | - black 0% |
| 2 | Foarte bun | Verde | - cian 85% |
|  |  |  | - magenta 0% |
|  |  |  | - yellow 100% |
|  |  |  | - black 0% |
| 3 | Bun | Verde | - cian 50% |
|  |  |  | - magenta 0% |
|  |  |  | - yellow 95% |
|  |  |  | - black 0% |
| 4 | Mediu | Galben | - cian 0% |
|  |  |  | - magenta 20% |
|  |  |  | - yellow 100% |
|  |  |  | - black 0% |
| 5 | Rău | Portocaliu | - cian 0% |
|  |  |  | - magenta 85% |
|  |  |  | - yellow 100% |
|  |  |  | - black 0% |
| 6 | Foarte rău | Roşu | - cian 10% |
|  |  |  | - magenta 100% |
|  |  |  | - yellow 50% |
|  |  |  | - black 0% |

**Anexa Nr. 2**

*la normativ*

|  |  |
| --- | --- |
| **Modul de stabilire a indicelui specific corespunzător dioxidului de sulf** | |
|  | |
| A. Pentru fiecare staţie de monitorizare a calităţii aerului, la fiecare interval de o oră, se determină media aritmetică a concentraţiilor de dioxid de sulf, înregistrate în ora respectivă.  B. Indicele specific corespunzător dioxidului de sulf se stabileşte prin încadrarea acestei valori medii orare a concentraţiilor în unul dintre domeniile de concentraţii înscrise în tabelul de mai jos: | |
|  | |
| Domeniu de concentraţii pentru dioxid de sulf (μg/m3) | Indice specific |
| 0 - 49,(9) | 1 |
| 50 - 74,(9) | 2 |
| 75 - 124,(9) | 3 |
| 125 - 349,(9) | 4 |
| 350 - 499,(9) | 5 |
| > 500 | 6 |

**Anexa Nr. 3**

*la normativ*

|  |  |
| --- | --- |
| **Modul de stabilire a indicelui specific corespunzător dioxidului de azot** | |
|  | |
| A. Pentru fiecare staţie de monitorizare a calităţii aerului, la fiecare interval de o oră, se determină media aritmetică a concentraţiilor de dioxid de azot, înregistrate în ora respectivă.  B. Indicele specific corespunzător dioxidului de azot se stabileşte prin încadrarea acestei valori medii orare a concentraţiilor în unul dintre domeniile de concentraţii înscrise în tabelul de mai jos: | |
|  | |
| Domeniu de concentraţii pentru dioxid de azot (μg/m3) | Indice specific |
| 0 - 49,(9) | 1 |
| 50 - 99,(9) | 2 |
| 100 - 139,(9) | 3 |
| 140 - 199,(9) | 4 |
| 200 - 399,(9) | 5 |
| > 400 | 6 |

**Anexa Nr. 4**

*la normativ*

|  |  |
| --- | --- |
| **Modul de stabilire a indicelui specific corespunzător ozonului** | |
|  | |
| A. Pentru fiecare staţie de monitorizare a calităţii aerului, la fiecare interval de o oră, se determină media aritmetică a concentraţiilor de ozon, înregistrate în ora respectivă.  B. Indicele specific corespunzător ozonului se stabileşte prin încadrarea acestei valori medii orare a concentraţiilor în unul dintre domeniile de concentraţii înscrise în tabelul de mai jos: | |
|  | |
| Domeniu de concentraţii pentru ozon (μg/m3) | Indice specific |
| 0 - 39,(9) | 1 |
| 40 - 79,(9) | 2 |
| 80 - 119,(9) | 3 |
| 120 - 179,(9) | 4 |
| 180 - 239,(9) | 5 |
| > 240 | 6 |

**Anexa Nr. 5**

*la normativ*

|  |  |
| --- | --- |
| **Modul de stabilire a indicelui specific corespunzător monoxidului de carbon** | |
|  | |
| A. Pentru fiecare staţie de monitorizare a calităţii aerului, la fiecare interval de o oră, se determină media aritmetică a valorilor orare, înregistrate în ultimele 8 ore, pentru monoxidul de carbon.  B. Indicele specific corespunzător monoxidului de carbon se stabileşte prin încadrarea acestei medii aritmetice în unul dintre domeniile de concentraţii înscrise în tabelul de mai jos: | |
|  | |
| Domeniu de concentraţii pentru monoxid de carbon (μg/m3) | Indice specific |
| 0 - 2,(9) | 1 |
| 3 - 4,(9) | 2 |
| 5 - 6,(9) | 3 |
| 7 - 9,(9) | 4 |
| 10 - 14,(9) | 5 |
| > 15 | 6 |

**Anexa Nr. 6**

*la normativ*

|  |  |
| --- | --- |
| **Modul de stabilire a indicelui specific corespunzător pulberilor în suspensie** | |
|  | |
| A. Pentru fiecare staţie de monitorizare a calităţii aerului, la fiecare interval de o oră, se determină media aritmetică a valorilor orare, înregistrate în ultimele 24 de ore, pentru pulberile în suspensie.  B. Indicele specific corespunzător pulberilor în suspensie se stabileşte prin încadrarea acestei medii aritmetice în unul dintre domeniile de concentraţii înscrise în tabelul de mai jos: | |
|  | |
| Domeniu de concentraţii pentru pulberi în suspensie (μg/m3) | Indice specific |
| 0 - 9,(9) | 1 |
| 10 - 19,(9) | 2 |
| 20 - 29,(9) | 3 |
| 30 - 49,(9) | 4 |
| 50 - 99,(9) | 5 |
| > 100 | 6 |

\_\_\_\_\_\_\_\_\_\_\_\_\_